**คณะสัตวแพทยศาสตร์ มข. จัดการประชุมวิชาการนานาชาติทางสัตวแพทย์ Khon Kaen Veterinary Annual International Conference (KVAC) ครั้งที่ 18**

ในระหว่างวันที่ 30-31 มีนาคม 2560 ที่ผ่านมา ณ โรงแรมอวานี จังหวัดขอนแก่น คณะสัตวแพทยศาสตร์ มหาวิทยาลัยขอนแก่น ได้ร่วมกับ **มหาวิทยาลัยขอนแก่น กรมปศุสัตว์** **กลุ่มวิจัยเทคโนโลยีการป้องกันโรคในปศุสัตว์** **สำนักงานปศุสัตว์จังหวัดมุกดาหาร ศูนย์วิจัยพยาธิใบไม้ตับและมะเร็งท่อน้ำดี มหาวิทยาลัยขอนแก่น(CASCAP)** และ **สมาคมศิษย์เก่าคณะสัตวแพทยศาสตร์ มหาวิทยาลัยขอนแก่น** จัดการประชุมวิชาการนานาชาติทางสัตวแพทย์ **Khon Kaen Veterinary Annual International Conference (KVAC)** ครั้งที่ 18 ในหัวข้อ **“Safe food & Good practice for One Health”** ขึ้น ซึ่งในพิธีเปิดได้รับเกียรติจาก **น.สพ.ศีลธรรม วราอัศวปติ** ปศุสัตว์เขต 4 เป็นประธานกล่าวเปิดการประชุม โดยมี **ศ.ดร.ศุภชัย ปทุมนากุล** รองอธิการบดีฝ่ายวิจัยและถ่ายทอดเทคโนโลยี มหาวิทยาลัยขอนแก่น ให้เกียรติกล่าวต้อนรับ สำหรับการประชุมวิชาการนานาชาติทางสัตวแพทย์ในครั้งนี้ นอกจากจะมีวัตถุประสงค์เพื่อนำเสนอข้อมูลความรู้ เทคโนโลยีทางวิชาการที่ทันสมัย แลกเปลี่ยนความคิดเห็นเกี่ยวกับเรื่องที่ส่งผลต่อสุขภาพคนและสัตว์แล้ว ยังได้มุ่งเน้นไปที่ความร่วมมือของประเทศต่างๆ ในกลุ่มอาเซียนที่ได้กำหนดให้มีกิจกรรมในด้านต่างๆร่วมกัน โดยมีเป้าหมายว่าทุกประเทศจะร่วมมือและประสานงานให้เกิดสุขภาพองค์รวม (One Health) ทำให้เกิดการแลกเปลี่ยนเทคโนโลยี ความรู้ และการสื่อสาร เป็นสิ่งสำคัญที่ทำให้การควบคุมป้องกันโรคและส่งเสริมสุขภาพของประชากรในภูมิภาคนี้ประสบผลสำเร็จ ทั้งนี้เทคโนโลยีสมัยใหม่ตลอดจนการจัดการด้านสุขภาพของคนและสัตว์จำเป็นต้องมีความสอดคล้องซึ่งกันและกัน เนื่องจากการปรับเปลี่ยนในด้านต่างๆ ของฝ่ายหนึ่งอาจส่งผลกระทบต่อสุขภาพของอีกฝ่ายหนึ่ง ความรู้ความเข้าใจในองค์รวมด้านสุขภาพของคนและสัตว์ จึงเป็นสิ่งสำคัญที่จะช่วยส่งเสริมให้ความเป็นอยู่ทั้งสองด้านเกื้อกูลซึ่งกันและกัน

การจัดประชุมวิชาการนานาชาติในครั้งนี้มีผู้เข้าร่วมประชุมทั้งชาวไทยและชาวต่างประเทศ ประกอบด้วยคณาจารย์ในมหาวิทยาลัย นักวิชาการด้านปศุสัตว์ทั้งภาครัฐและเอกชน นักศึกษาทั้งระดับบัณฑิตศึกษาและปริญญาตรี ศิษย์เก่าของคณะสัตวแพทยศาสตร์ โดยมีบุคลากรที่สนใจเข้าร่วมในการประชุมกว่า 700 คน สำหรับประธานการจัดงานประชุมในปีนี้ได้แก่ **ผศ.สพ.ญ.ดร.กชกร ดิเรกศิลป์** รองคณบดีฝ่ายวิจัยและวิเทศสัมพันธ์ คณะสัตวแพทยศาสตร์ มหาวิทยาลัยขอนแก่น คณะขอขอบคุณวิทยากรจากทุกหน่วยงาน เจ้าภาพร่วมทุกองค์กร และบริษัทต่างๆที่ให้การสนับสนุนงบประมาณ ขอบคุณคณาจารย์ บุคลากรสายสนับสนุนทุกท่าน และนักศึกษาทุกคนที่ได้ร่วมด้วยช่วยกันอย่างเต็มที่จนทำให้การจัดประชุมสำเร็จลุล่วงตามวัตถุประสงค์ที่ตั้งไว้ทุกประการ